KIRJALLINEN KYSYMYS E-3644/01

esittäjä(t): Michael Gahler (PPE-DE) komissiolle

(11. tammikuuta 2002)

Aihe: Euroopan unionin ja Latinalaisen Amerikan suhteet ja PueblaPanama-hankkeen vaikutukset Meksikossa

Euroopan parlamentti äänesti 15. marraskuuta 2001 valiokunta-aloitteisesta mietinnöstä, johon sisältyy Euroopan parlamentin päätöslauselma Euroopan unionin ja Latinalaisen Amerikan suhteita koskevasta yhteisestä strategiasta ja yleisestä kumppanuudesta (A5-0336/2001). Samassa yhteydessä keskusteltiin myös PueblaPanama-hankkeesta. Hankkeessa kaavaillaan köyhän ja maaseutuisen, mutta luonnonvaroiltaan rikkaan Etelä-Meksikon taloudellista integraatiota globalisoituun tuotantomalliin, johon Pohjois-Meksiko on kuulunut viimeistään liityttyään Yhdysvaltain, Kanadan ja Meksikon vapaakauppasopimukseen (NAFTA) 1994. Etelä-Meksikon ja Keski-Amerikan alueelle tulisi muodostua integroitu teollisuusvyöhyke, johon kuuluisivat Meksiko, Guatemala, Belize, Nicaragua, El Salvador, Honduras, Costa Rica ja Panama ja joka siten ulottuisi Atlantilta Tyynelle valtamerelle. Liikenteen, telekommunikaation, energian, kalastuksen ja keinokastelun aloilla toteutettavilla toimilla kehitettäisiin petrokemianteollisuutta, kaivostoimintaa, maquila-teollisuutta (teollisuutta, jossa perustuote lähetetään ulkomaille jalostettavaksi), matkailua, kalastusta ja vesihuoltoa sekä maataloutta.

Hankkeen täytäntöönpanon yhteydessä esitettiin kuitenkin myös valituksia, ettei taloudellinen hyöty ole missään suhteessa sademetsien hakkaamisesta aiheutuviin ympäristövaikutuksiin Meksikossa tai muissakaan maissa. Rakentamisen seurauksena alkuperäiskansoja häädetään elinalueiltaan ja yleensäkin Meksikon ihmisoikeustilanne, varsinkin intiaaniväestön kohdalla, on varsin arveluttava ja siihen tulisi puuttua ensi tilassa. Lisäksi meksikolaisille projektista annetut tiedot ovat täysin riittämättömiä.

1. Missä määrin komissio aikoo osallistua kansainvälisen rahoitusyhteisön toimintaan ja siten edistää hankkeen toteutumista?

2. Aikooko komissio ehdottaa myös Euroopan investointipankin varojen lisäämistä tämänkaltaisia aloitteita varten?

3. Miten komissio aikoo huomioida edellä mainitut valitukset?

4. Millä tavalla komissio aikoo käsitellä hankkeen, ja etenkin ihmisoikeuksien, edistymistä Euroopan parlamentille annettavassa strategiatavoitteiden toteutumista koskevassa vuosittaisessa selonteossa?

Christopher Pattenin komission puolesta antama vastaus

(25. helmikuuta 2002)

1. Meksikon viranomaiset ovat esitelleet PueblaPanama-hanketta komissiolle ja ministerineuvostolle EUMeksiko-yhteisneuvoston ja -yhteiskomitean kokouksissa. Meksiko tai muut Keski-Amerikan maat eivät kuitenkaan ole esittäneet virallista rahoituspyyntöä.

Komissio korostaa hankkeen strategista merkitystä alueelliselle integraatiolle, jota se pitää olennaisen tärkeänä alueen kehittämisen ja sen köyhyyden vähentämisen kannalta.

Komissio saa pian valmiiksi Meksikon ja Keski-Amerikan maiden kanssa tehtävää yhteistyötä koskevat strategia-asiakirjat, joissa vuosiksi 20022006 määriteltyjen yhteistyön ensisijaisten alojen lisäksi esitetään yhteistyöhön alustavasti varatut määrärahat kunkin maan osalta. Strategia-asiakirjoissa ei ole mainintaa mahdollisuudesta lisävarojen käyttöön.

2. Mikäli komissio saa virallisen rahoituspyynnön, johon on liitetty asianomaisia hankkeitta käsittelevä seikkaperäinen asiakirja, se arvioi pyynnön ja selvittää rahoitusmahdollisuudet aluetta koskevan yhteisön strategian puitteissa.

3. Euroopan investointipankin varojen osalta komissio ja investointipankki aloittavat vuoropuhelun siitä, kuinka suurella määrärahalla pankki kaikkiaan rahoittaa kolmansissa maissa toteutettavia hankkeita. Tässä yhteydessä komissio aikoo tehdä Latinalaiselle Amerikalle kohdennettavien varojen osalta sopivana ajankohtana ehdotuksia ottaen huomioon sen, miten talous- ja yhteistyösuhteita kyseisten kahden alueen välillä olisi kokonaisuudessaan vahvistettava.

4. Komissio ottaa arvoisan parlamentin jäsenen mainitsemat huolenaiheet aina huomioon hankkeita koskevia rahoitussitoumuksia tehdessään. Jos komissio päättäisi myöntää rahoitustukea PueblaPanama-hankkeelle, se noudattaisi tässä yhteistyötä koskevia sisäisiä menettelytapojaan, ja ennen talousarviositoumusten tekemistä laadittaisiin hankkeen elinkelpoisuutta ja vaikutuksia koskevat selvitykset. Tässä yhteydessä arvioitaisiin myös ympäristöön ja alkuperäisväestöön kohdistuvat vaikutukset.

5. Komissio katsoo, että PueblaPanama-hanke on asianomaista aluetta koskeva kehitysohjelma ja köyhyyden vähentämiseen liittyvä ohjelma. Sitten kun komissio arvioi hanketta yksityiskohtaisesti, se ottaa huomioon ihmisoikeustilanteen, etenkin taloudelliset ja sosiaaliset oikeudet.